**Az előterjesztést megtárgyalta:**

- Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2023. december 14-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl az Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Helyi Választási Iroda** vezetőjeként az alábbiakról tájékoztatom a Tisztelt Közgyűlést:

Szombathely Megyei Jogú Város Helyi Választási Iroda vezetőjeként a 2/2023.(XI.14.) HVI határozatában döntöttem az egyéni választókerületek beosztásának módosításáról.

Három szombathelyi választópolgár a törvényes határidőben felülvizsgálati kérelemmel élt a határozat megsemmisítése iránt. Ebben azt kifogásolják, hogy Ve. 306/B. § előírja az öt százaléknál nagyobb eltérés indokainak megjelölését választókerületenként, ennek a követelménynek a határozat nem felel meg, csupán az összes választókerülettel összefüggésben tartalmaz bizonyos indokokat.

A Győri Törvényszék helyt adott a felülvizsgálati kérelemnek. A bíróság végzésében a 2/2023.(XI.14.) HVI határozatot megsemmisítette, a HVI vezetőjét új eljárás lefolytatására kötelezte. Az öt százalékot meghaladó eltérés indokait a helyben szokásos módon közzéteendő határozatnak tartalmaznia kell.

A megismételt eljárásban 2023. december 5. napján megalkotásra és közzétételre került a 3/2023. (XII.5.) HVI határozat. A rendelkező részben változás nem történt, az érintett választókerületek tekintetében részletes indokolást tartalmaz a határozat a bírósági végzésben írtaknak megfelelően.

A **Jogi és Képviselői Osztály** vezetője az alábbi tájékoztatást adta az osztály munkájáról:

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2023.11.01. - 2023.11.30. közötti időszakban 83 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről.

A 2023. november 30. napján tartott rendes Közgyűlésen megalkotott rendeletek közül az alábbiak a Közgyűlés napján már kihirdetésre kerültek:

* Szombathely Megyei Jogú Város Önkormányzata Közgyűlésének 19/2023. (XI.30.) önkormányzati rendelete a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosításáról
* Szombathely Megyei Jogú Város Önkormányzata Közgyűlésének 20/2023. (XI.30.) önkormányzati rendelete a nem közművel összegyűjtött háztartási szennyvíz begyűjtéséről és ártalommentes elhelyezéséről szóló 25/2013. (VI. 25.) önkormányzati rendelet módosításáról

Az Iroda intézi a fenti és a november 30-i Közgyűlés elfogadott további három rendeletnek a jogszabályi előírásoknak megfelelően a Vas Vármegyei Kormányhivatalnak történő megküldését, illetve feltöltését a www.szombathely.hu honlapra és a Nemzeti Jogszabálytárba.

Az Iroda gondoskodik a 2023. november 30-i Közgyűlésen elfogadott határozatok, a Közgyűlés jegyzőkönyvei, valamint a polgármester és a jegyző képviselő-testület által átruházott hatáskörében meghozott - hatósági döntésnek nem minősülő - döntései megküldéséről a Vas Vármegyei Kormányhivatalnak, illetve a közgyűléseken elfogadott határozatok és a nyilvános ülések jegyzőkönyvei kihirdetéséről és a honlapra történő feltöltéséről.

A polgármester és a jegyző által átruházott hatáskörben hozott nem hatósági döntések száma:

* + polgármester 96 db,
  + jegyző 0 db.

Az Iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok jogszabályoknak megfelelő működésével kapcsolatos feladatokat. Az iroda kezdeményezte a Szombathelyért Közalapítvány kuratóriumi tagságában történő változással kapcsolatos bírósági nyilvántartásba vételét. A Szombathelyi Törvényszék 2023. november 20. napján hozott Pk.60.189/1991/54. számú végzésével elrendelte a Szombathelyért Közalapítvány kezelő szerve új tagjának és az alapító okirata módosítása időpontjainak bírósági nyilvántartásba vételét.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az Iroda elkészítette a Polgármesteri Hivatal 2023. november 1. – 2023. november 30. közti időszakra vonatkozó iktatókönyvek szerinti hivatali statisztikát:

|  |  |  |
| --- | --- | --- |
| **Az iktatott ügyiratok megnevezése** | **Az iktatott ügyiratok száma** | |
| **Ágazat** | **2023.11.01. - 2023.11.30.** | |
| **Főszám** | **Alszám** |
| **A) PÉNZÜGYEK** | **2015** | **607** |
| A.1. Adóigazgatási ügyek | 2015 | 607 |
| **B) EGÉSZSÉGÜGYI IGAZGATÁS** | **2** | **34** |
| **C) SZOCIÁLIS IGAZGATÁS** | **202** | **1610** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **94** | **532** |
| E.1. Környezet- és természetvédelem | 13 | 42 |
| E.2. Építésügyek, településrendezés, területrendezés | 18 | 209 |
| E.3 Építésügy | 1 | 0 |
| E.4 Kommunális ügyek | 62 | 271 |
| **F) KÖZLEKEDÉS ÉS HÍRKÖZLÉSI IGAZGATÁS** | **147** | **670** |
| **G) VÍZÜGYI IGAZGATÁS** | **4** | **15** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **389** | **1759** |
| H.1. Anyakönyvi és állampolgársági ügyek | 163 | 381 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 12 |
| H.3. A Választásokkal kapcsolatos ügyek | 1 | 6 |
| H.4. Rendőrségi ügyek |  |  |
| H.7. Igazságügyi igazgatás | 6 | 48 |
| H.8. Egyéb igazgatási ügyek | 219 | 1311 |
| **I) LAKÁSÜGYEK** | **58** | **836** |
| **J) GYERMEKVÉDELMI ÉS GYÁMÜGYI IGAZGATÁS** | **23** | **146** |
| **K) IPARI IGAZGATÁS** | **3** | **17** |
| **L) KERESKEDELMI IGAZGATÁS, TURISZTIKA** | **34** | **172** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **12** | **361** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **6** | **63** |
| **R) SPORTÜGYEK** |  |  |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **136** | **2138** |
| U.1. Képviselő-testület iratai | 2 | 111 |
| U.2. Kisebbségi önkormányzat iratai | 1 | 1 |
| U.3. Szervezet, működés | 59 | 953 |
| U.4. Iratkezelés, ügyvitel | 8 | 36 |
| U.5. Személyzeti, bér- és munkaügyek | 4 | 303 |
| U.6. Pénz- és vagyonkezelés | 61 | 729 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **2** | **9** |
| X.1. Honvédelmi igazgatás | 0 | 2 |
| X.2. Polgári védelmi, katasztrófavédelmi igazgatás | 2 | 7 |
| **IKTATOTT ÜGYIRATOK SZÁMA ÖSSZESEN:** | **3127** | **8969** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

Az iroda továbbá elvégezte a kötelező legkisebb munkabér (minimálbér) és a garantált bérminimum megállapításáról szóló 508/2023. (XI. 20.) Korm. rendelete alapján a kötelező legkisebb munkabér (minimálbér) és a garantált bérminimum 2023. december 1. napjával hatályba lépő változásához kötődő munkáltatói feladatokat.

A költségvetési szervnél teljes munkaidőben foglalkoztatott munkavállaló részére megállapított alapbér kötelező legkisebb összege (minimálbér) a teljes munkaidő teljesítése esetén 2023. december 1-jétől havibér alkalmazása esetén 266 800 forint, hetibér alkalmazása esetén 61 340 forint, napibér alkalmazása esetén 12 270 forint, órabér alkalmazása esetén 1534 forint. Ettől eltérően a legalább középfokú iskolai végzettséget vagy középfokú szakképzettséget igénylő munkakörben foglalkoztatott munkavállaló részére alapbérként megállapított garantált bérminimum a teljes munkaidő teljesítése esetén 2023. december 1-jétől havibér alkalmazása esetén 326 000 forint, hetibér alkalmazása esetén 74 950 forint, napibér alkalmazása esetén 14 990 forint, órabér alkalmazása esetén 1874 forint.

Az iroda elvégezte a 2024. évi Hivatali költségvetés előzetes tervezésével kapcsolatos teendőket.

A **Vagyongazdálkodási és Városfejlesztési Iroda** az előző közgyűlés óta folyamatosan végezte az SZMSZ-ben meghatározott feladatait. Az előző beszámoló készítése óta eltelt időszakban 181 db iktatott ügyirat keletkezett az irodán.

Az iroda a **vagyongazdálkodási feladatkörében** az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása). A pályázati eljárás során értékesített garázsokra vonatkozó adásvételi szerződések aláírásra kerültek.

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése)

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

Az iroda a **városfejlesztési feladatkörében az alábbiakról számol be:**

A 1625/2021. (IX.3.) Korm. határozat értelmében Szombathely Megyei Jogú Várost 905.000.000.- Ft összegű vissza nem térítendő támogatásilleti meg az alábbi projektek megvalósítására:

* **Belterületi útfejlesztések:** A felújítások befejeződtek.
* **Gyöngyös-patak hídrekonstrukció:** A felújítás befejeződött.
* **Vásárcsarnok környékének rekonstrukciója, kapcsolódó parkolók kialakítása:** A felújítás befejeződött.
* **Víztorony és környezetének fejlesztése, II. ütem:** A felújítás befejeződött.

A támogatás pénzügyi felhasználási határideje 2023.12.31., a beszámoló benyújtási határideje 2024.01.31. napja.

A **Gothard-kastély állagmegóvása** című Modern Városok Program projektben a Közgyűlés határozatának megfelelően megtörtént a projekt záró beszámolójának és a hiánypótlásnak a benyújtása és a fel nem használt támogatás visszafizetése.

**A Szent Márton Terv II.** MVP projekt lezárult, a beszámoló és a költségek elfogadása 2023. okt. 26-i dátummal megtörtént. Az ügyleti kamat kifizetése megtörtént 2023. nov. 16-án.

A **Késmárk utcai teniszcentrum fejlesztése** MVP projekt záró beszámoló 2. hiánypótlásának benyújtása megtörtént.

A **,,Szent Márton Lovas Sport, Hagyományőrző és Rendezvényközpont fejlesztésének előkészítése”** MVP projekt záró beszámoló 2. hiánypótlásának benyújtása megtörtént.

**„A** **Zarkaházi Szily-kastély fejlesztése a gyöngyöshermán-szentkirályi közösség számára”** című projekt esetén a műszaki átadás-átvételi eljárás megtörtént. Projektzárás idejére határidő hosszabbítást kértünk az ÁFA decemberre történő bevallása miatt. A KSZ részéről a helyszíni ellenőrzés 2024. januárjában várható.

A **TOP-7.1.1-16-H-ERFA-2020-00782** számú **„A Belvárosi közösségi tér fejlesztése”** című projekt esetében a fizikai befejezés megvalósult, a záró beszámolók (pénzügyi, szakmai) beküldésre kerültek. A Közreműködő Szervezet záró helyszíni ellenőrzést tartott 2023.11.09-én, a hiánypótlások teljesítése folyamatban vannak (határidő 2023.12.11.).

A **Játszóterek fejlesztése** projektben, melyet a SZOMPARK-kal konzorciumban valósít meg az Önkormányzat, a kivitelezés megvalósult.  A záró beszámoló jóváhagyásra került, a projekt fenntartásba helyezése érdekében módosítást került benyújtásra a KSZ részére.

A **TOP-7.1.1-16-H-ERFA-2020-00781** számú **„A gyöngyösszőlősi klubház fejlesztése”** című projekt esetén záró szakmai beszámoló és záró kifizetési kérelem 2023.11.21-én benyújtásra került a KSZ részére.

A Horizont2020-as **JUSTNature** projekt megvalósítása során a tervezés folyamatban, a kiviteli tervek tartalmának pontosítása folyik. Az időjárásmérő, levegőminőség- és talajnedvesség-mérő szenzorok beszerzése folyamatban van. Kérdőívezés folyik a két helyszínen, valamint további két kontroll helyszínen a fejlesztendő területek használatáról és a fenntarthatósággal, klímavédelemmel kapcsolatos attitűdökről.  Dec. 5-én megtartottuk az első testvérvárosi online egyeztetést/tudásátadást a horvátországi Sziszek képviselőivel.

Az Interreg Europe **OD4GROWTH** projekt első szemeszteréhez kapcsolódó beszámoló leadásra került a nemzeti kontroller felé, visszajelzésre várunk. A második szemeszterhez kapcsolódó tevékenységek ismertetése a második szemeszter első online projekt partner találkozóján megtörtént és azok végrehajtása elkezdődött. A január végén esedékes Silute-ban tartandó személyes projekt partner találkozó szervezése elkezdődött.

Az EIT Urban Mobility **TICER** projekt város specifikus oktatási anyagának kidolgozása befejeződött, projektben résztvevőknek létrehozott ezzel kapcsolatos online műhelymunka november 9-én sikeresen lezajlott. A decemberi Gála rendezvény előkészületei jelenleg is folynak.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projekt kiviteli munkái megkezdődtek.

A **TOP-6.1.5-15-SH1-2019-00002** számú **„A Ferenczy utca hiányzó szakaszának kiépítése"** című projekt keretében a Szőlős utca, a Károly Róbert utca és a Kodály Zoltán utca burkolatfelújításának kivitelezési munkálatai befejeződtek. A műszaki átadás- átvételi eljárások 2023. november 22-én mindhárom helyszínen befejeződtek.

A **„Szombathely – Zanat kerékpárút megvalósítása”** című projekt Támogatói Okirat 1. számú módosítása 2023.05.11. napján elfogadásra került, projekt megvalósításnak végső határideje: 2024.06.30., ezt követően a Kedvezményezett köteles a támogatás felhasználásáról szakmai beszámolót és pénzügyi elszámolást készíteni. A kerékpárút forgalomba helyezési engedélye 2023.10.18. napján kiállításra került.

A **TOP Plusz-1.3.1-21** számú, **„Fenntartható városfejlesztés Szombathelyen”** című projekt megvalósítása folyamatban van. Egyes feladatok megvalósítása szerződés szerint történik, az első szakmai beszámoló hiánypótlás alatt van, FVS és TVP módosításra került. Kifizetési kérelem előkészítés alatt.

A **TOP-6.1.4-16-SH1-2017-00001** számú, **„Képtár turisztikai célú felújítása”** projekt fizikai befejezésének tervezett napja 2023.08.31., a záró kifizetési igénylés benyújtásának határideje: 2023.11.29. napja volt. A zárással kapcsolatos feladatok elvégzése folyamatban vannak.

A **TOP-6.5.2-15-SH1-2016-00001** számú, **„Megújuló Szombathely – tiszta energia saját erőből”** projekttel kapcsolatban a kivitelezés elérte a 100 %-ot, a kivitelező részéről a készre jelentés megtörtént, 2023. november 22-én megkezdődött a műszaki átadás-átvételi eljárás.

A GF/SZKF/580/10/2017. számú MVP **„Multifunkcionális közszolgáltatási telephely fejlesztése Szombathely – Sárdi ér út”** projekttel kapcsolatban a Modern Városok Programot érintő egyes veszélyhelyzeti szabályokról szóló 491/2023. (XI. 2.) Korm. rendelet alapján a támogatási jogviszony megszűnik. A fel nem használt támogatási összeg 2023. november 29. napján visszafizetésre került.

A **Take-IT-home** pályázatot az Interreg CENTRAL EUROPE program új felhívására is benyújtottuk május 17-én, csaknem azonos tartalommal. Az állami támogatásra (a projekt által generált esetleges bevételekre) vonatkozó tisztázó kérdésre megadtuk a választ.

A tavaly benyújtott **NetZeroCities** pályázatot csökkentett tartalommal nyújtottuk be Scalable Cities Action Grant felhívásra 2023. május 31-én. A JUSTClimate elnevezésű pályázat támogatást nyert, a támogatási szerződés előkészítés alatt. A 2024. január 15-re tervezett projektkezdés előkészítése folyamatban.

Szintén a NetZeroCities pályázat eredeti tartalmán alapuló új, **LIFE-2023-CET** pályázat benyújtása történt meg 2023. nov. 16-án.

A **Klímabarát Díj 2023.** felhívásra 2023.11.28-án került a pályázati anyag benyújtásra.

2023. május 31-én benyújtottuk csatlakozási kérelmünket az **UNESCO Globális Tanuló Városok** Hálózatához. Október 25-én felvettük a kapcsolatot az UNESCO magyar főtitkárával a Hálózathoz való csatlakozás elbírálásának állapotával kapcsolatban. A hamburgi titkárság válasza szerint a kiválasztási folyamatnak hamarosan vége, és amint tudják, tájékoztatják az érintett városokat.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

**2023. november 15-től 2023. november 30-ig** az irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 2 |
| Adósságkezelés | 0 |
| Átmeneti támogatás | 73 |
| Krízis támogatás | 82 |
| Rendszeres gyógyszertámogatás | 13 |
| Temetési segély | 0 |
| Fűtési támogatás | 23 |
| Rendszeres gyermekvédelmi támogatás | 12 |
| Hátrányos helyzet megállapítása | 3 |
| Önkormányzati lakásban lakók lakbértámogatása | 118 |
| Nem önkormányzati lakásban lakók bérleti díj támogatása | 0 |
| Villamosenergia támogatás | 3 |
| Piaci vásárlási utalvány | 41 |
| **Összesen** | **370** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – környezettanulmányt végeznek.

A Szociális és Lakás Bizottság a 2023. novemberi ülésén 5 család részére a lakáshasználatuk meghosszabbításáról döntött, továbbá 9 család részére pedig rendkívüli szociális krízishelyzetére tekintettel önkormányzati tulajdonban lévő ingatlant jelölt ki. Az érintettek részére a bérlakások bérbeadása megtörtént.

**Közösségi Bérlakás Rendszerben nyilvántartott ingatlanok bérbeadása:**

A tulajdonos által felajánlott ingatlan állapotfelmérését követően, és a bérleti díj elfogadásáról szóló tulajdonosi nyilatkozat alapján 2023. november hónapban 3 ingatlan került a KBR rendszerében bérbeadásra.

A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet 2023. december 1. napjától az alábbiak szerint módosult.

Új támogatási forma került bevezetésre, a szén-monoxid érzékelő vásárlásához nyújtott támogatás:

- támogatásra jogosult minden szombathelyi lakó - vagy tartózkodási hellyel rendelkező személy, aki olyan lakásban él, aminek fűtése gázzal vagy szilárd tüzelőanyaggal történik, vagy a lakás nyílt lánggal égő vízmelegítővel vagy főzőeszközzel van felszerelve;

- a támogatásra háztartásonként egy személy, öt évente egy alkalommal jogosult;

- háztartásonként egy készülék után vehető igénybe a támogatás;

- a támogatás biztosításához a kérelemhez csatolni kell az igénylő nevére kiállított mérőkészülék vásárlásáról szóló, 30 napnál nem régebbi számla másolatát, a készülék jótállási jegyének másolatát (amennyiben a vonatkozó jogszabály alapján ennek kiállítására a vállalkozó köteles volt), továbbá a kérelmező büntetőjogi felelőssége tudatában tett nyilatkozatát arra vonatkozóan, hogy olyan lakásban él, amelyben indokolt a készülék felszerelése (a nyilatkozat valódiságát a hatóság környezettanulmány keretében ellenőrizheti).

A **Sport és Ifjúsági Iroda** vezetője az alábbi tájékoztatást adta az iroda munkájáról, tevékenységéről a 2023. november 15-től – 2023. december 1.  közötti időszakra vonatkozóan:

A sport területén végzett feladatok:

* 2023. novemberi bizottsági és közgyűlési határozatok végrehajtása;
* polgármesteri, alpolgármesteri, rendelkező levelek elkészítése;
* támogatási szerződések elkészítése;
* december havi közgyűlési és bizottsági előterjesztések elkészítése;
* szombathelyi székhelyű sportszervezetek aktuális ügyeinek segítése, koordinálása;
* beérkezett elszámolások ügyrend szerinti kezelése.

Az iroda szervezésében kerültek lebonyolításra különböző diáksport rendezvények, többek között:

* középiskolások részére fiú kosárlabda diákolimpia;
* általános iskolások részére kosárlabda diákolimpia;
* középiskolások részére fiú röplabda diákolimpia.

Az iroda

* segítette, koordinálta a szombathelyi székhelyű sportszervezetek aktuális ügyeit, valamint az iroda tájékoztatta az aktuális további pályázatokról a sportszervezetek vezetőit;
* folytatta a 2023. évre tervezett szabadidősport rendezvényeket, a versenyeket lebonyolítását, amelyet a Városstratégiai, Idegenforgalmi és Sport Bizottság a március havi bizottsági ülésen elfogadott; a  szabadidősport sportrendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósul meg;
* folytatta a Diákolimpikonok Jutalmazása elnevezésű ünnepség szervezését;
* elvégezte a 20222/2023-as tanév diákolimpiai eredményeinek feldolgozását;
* folytatta a 2023. évre tervezett Diáksport versenyek, rendezvények lebonyolítását, amelyet a Városstratégiai, Idegenforgalmi és Sport Bizottság március havi bizottsági ülésen elfogadott;

a diáksport rendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósul meg;

* folytatta a 2024. évi Hivatali Nyári Élménytábor előkészítésének szervezését;
* folytatta a téli diák és szabadidősportos rendezvények szervezését;
* szervezésében került lebonyolításra a Kábítószerügyi Egyeztető Fórum;
* szervezésében került lebonyolításra a Játékos sportverseny diákolimpia rendezvény;
* napi szinten végzi el a Vasi Diák Közösségi Szolgálat tevékenységéből fakadó adminisztratív feladatokat;
* folytatta az óvodai és iskolai úszásoktatás 2023. év téli turnusának szervezését és lebonyolítását;
* megkezdte a 2023. évi Sportkarácsonyi Ünnepség szervezését;
* szervezésében került lebonyolításra a Diáksport Fesztivál elnevezésű rendezvény;
* megkezdte a Városi Sítábor előkészítő szervezését;
* megkezdte a 2024. évi nyári Diákjátékok szervezését.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2023. november - 2023. december hónapban az alábbi feladatokat végezte:

Önként vállalt önkormányzati feladatok és civil területén végzett feladatok:

* önkormányzati támogatási rendszeren történő regisztrációk ügyintézése;
* beérkező elszámolások ellenőrzése;
* határidő-meghosszabbítás ügyintézése;
* kapcsolattartás civil szervezetekkel;
* beérkezett Kulturális és Civil Alap pályázatok feldolgozása, támogatási szerződések elkészítése;
* Szent Márton Kártya ügyintézés;
* babaköszöntő csomagok előkészítése;
* házasulandóknak „Első gratuláció” előkészítése;
* polgármesteri keret terhére támogatási szerződések elkészítése;
* „Aktív időskor Szombathelyen” programjainak lebonyolítása, szervezése, további programok előkészítése;
* a Szombathelyi Identitásprogram kiterjesztésének előkészítése;
* Szombathelyi Advent programsorozat előkészítése, programok lebonyolítása.

Egészségügy területén végzett feladatok:

* 2023. novemberi Egészségügyi Szakmai Bizottsági ülés jegyzőkönyvének elkészítése;
* novemberi bizottsági, közgyűlési határozatok végrehajtása;
* december havi közgyűlési és bizottsági előterjesztések elkészítése;
* az egészségügyi szolgálati jogviszonnyal kapcsolatos havi jelentés megküldése a Belügyminisztérium részére;
* a Háziorvosi Életpálya Modell kapcsán esedékes összeg számfejtésének, kiutalásának intézése;
* az alapellátási orvosi ügyelet átadásának előkészítése.

Kultúra területén végzett feladatok:

* 2023. novemberi bizottsági és közgyűlési határozatok végrehajtása;
* rendelkező levelek, támogatási szerződés készítése;
* decemberi bizottsági, közgyűlési előterjesztések elkészítése;
* kulturális intézmények aktuális ügyeinek intézése;
* Mesebolt Bábszínház igazgatói pályázatával kapcsolatos ügyintézés.

Köznevelés területén végzett feladatok:

* novemberi bizottsági, közgyűlési határozatok végrehajtása;
* decemberi bizottsági, közgyűlési előterjesztések elkészítése;
* Óvodai BTM-es gyerekek összeírása és összesítése;
* 2H és 3H gyermekekről adatszolgáltatás a KIR rendszerben;
* törvényességi ellenőrzés előkészítése a Szombathelyi Vadvirág Óvodában;
* vagyonellenőrzés a Vas Vármegyei SZC Gépipari és Informatikai Technikumban;
* Vas Vármegyei Szakképzési Centrum intézményeiben selejtezés lefolytatása;
* a nevelési-oktatási intézmények működését meghatározó dokumentumok tartalmára, elkészítésére, alkalmazására vonatkozó szabályok ellenőrzése;
* óvodavezetői értekezlet összehívása;

A GAMESZ magasabb vezetői megbízásra vonatkozó pályázatokkal kapcsolatos ügyintézés.

A háziorvosi körzetek ellátásának biztosításával kapcsolatos feladatokról és egészségügyi alapellátások körzetei kialakításának eljárásrendjéről szóló 48/2023. (XI. 22.) BM rendelet részletesen szabályozza az önálló orvosi tevékenységről szóló 2000. évi II. törvény végrehajtásáról szóló kormányrendeletben kijelölt praxiskezelő feladatait. A parxiskezelő 2027. december 31-ig alakítja ki az alapellátási körzethatárokat. Az egészségügyi alapellátásról szóló 2015. évi CXXIII. törvény 7.  § (1) bekezdés a) pontja szerinti nyilvántartás kialakítása érdekében 2023. december 31-ig az önkormányzat a praxiskezelő részére, a praxiskezelő által meghatározott módon és elektronikus felületen átadja az általa önkormányzati rendeletben meghatározott alapellátási körzet Eatv. 7.  § (2) bekezdés b)–d) pontja szerinti adatait átadja a praxiskezelő részére. Ha a praxiskezelő az alapellátási körzetet nem módosítja vagy nem szünteti meg, alapellátási körzetnek az önkormányzat által 2022. december 31-ig meghatározott alapellátási körzet minősül.

A **Közgazdasági és Adó Osztály** vezetője az alábbi tájékoztatást adta az osztály munkájáról 2023. novembertől – 2023. decemberig beszámolási időszakra vonatkozóan a következő tevékenységeket látta el:

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

**Beszámoló az Adókivetési Iroda és az Adóvégrehajtási és Könyvelési Iroda tevékenységéről:**

A fizetési határidő letelte után a hátralékkal rendelkező adózókat folyamatosan felszólítja az iroda a tartozásuk rendezésére, ennek elmaradása esetén velük szemben végrehajtási intézkedéseket foganatosít, amelyek keretében hatósági átutalási megbízások (inkasszók) kerülnek benyújtására, illetményletiltásra, valamint ingatlanvagyonra történő jelzálogjog, illetve végrehajtási jog alapításával biztosítja követelésünket és kényszeríti ki a teljesítést.

Az iroda a beérkező adó- és értékbizonyítványok kiadása iránti kérelmek teljesítése során 2023. november 16 - 2023. november 30. közötti időszakban 35 ingatlan értékbecslését végezte el és az erről készített adó-és értékbizonyítványt megküldte a kérelmezők részére.

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást. A lakossági gázártámogatáshoz jegyzői hatósági bizonyítványokat állított ki. Jegyzői levéltervezeteket készített elő, részt vett a Területi Építészeti-Műszaki Tervtanács ülésein. Az új településrendezési eszköz tervezetét az állami főépítész véleményezte, az iroda a decemberi Közgyűlésre az elfogadásról szóló előterjesztést készíti.

A **Hatósági Osztály** vezetője az alábbi tájékoztatást adta az osztály munkájáról, valamint az osztály munkáját érintő jogszabályi változásokról:

Az osztály munkáját érintő jogszabályok 2023. november hónapban nem módosultak.

Az **Általános Hatósági Iroda** 2023. november havi munkavégzéséről az alábbiakban adok tájékoztatást.

Az irodához tartozó *anyakönyvvezetők* munkája során 2023. november 1–30. között az alábbi új anyakönyvi események történtek:

* születés anyakönyvezése: 178,
* házasságkötés: 15,
* haláleset anyakönyvezése: 163.

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2023. november 1–30. között a bejegyzett események száma az alábbiak szerint alakult:

* születési események és ehhez kapcsolódó változások: 432,
* házassági bejegyzések és ehhez kapcsolódó változások: 119,
* halotti bejegyzések: 16.

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2023. november hónapban 15 ügyben kellett elvégezni ezeket a feladatokat.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A házasságkötések mellett a rendezvényszervezők közreműködtek a 2023. november 1. napján a Jáki úti temetőben tartott halottak napi megemlékezés szervezésében.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2023. november 1–30. között 116 ügyben indult meg a hagyatéki leltározás, összesen 946 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor.

2023. november hónapban összesen 78 kérelem érkezett:

* 44 kereskedelmi tevékenységgel kapcsolatos kérelem;
* 24 kereskedelmi és kulturális célú közterület-használati kérelem;
* 5 teleppel kapcsolatos kérelem;
* 4 rendezvénytartási kérelem;
* 1 vásárüzemeltetés engedélyezésére irányuló kérelem.

Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát. Az ellenőrzések keretében 2023. november hónapban 5 helyszíni szemlére került sor.

Az iroda a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet, valamint az ellenőrzési tervben foglaltak alapján végzi a nyilvántartásba vett szálláshely-szolgáltatók hatósági ellenőrzését. Ennek keretében ellenőrzésre kerülnek a szálláshely-szolgáltatók Nemzeti Turisztikai Adatszolgáltató Központ felé történő regisztrációs és rendszeres adatszolgáltatási kötelezettségének teljesítése is. Az ellenőrzések keretében 2023. november hónapban sor került 4 helyszíni szemlére is.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2023. november hónapban 1 új bejelentés érkezett a jegyzőhöz állatvédelmi ügyben. Ebben az időszakban 2 helyszíni szemlére került sor, és 2 állatvédelmi hatósági ügyben született határozat, amelyekben figyelmeztetés szankció került alkalmazásra az állatvédelmi jogszabályok megsértése miatt.

Az állatok védelméről és kíméletéről szóló 1998. évi XXVIII. törvény 42/B. § (1) bekezdése rendelkezése alapján az eb tartási helye szerint illetékes önkormányzat ebrendészeti feladatainak elvégzése érdekében, illetve a veszettség elleni oltás járványvédelmi vonatkozásaira való tekintettel három évente legalább egy alkalommal ebösszeírást végez. Az iroda szervezésében kiírásra került a 2023. évi ebösszeírás, amelynek időpontja 2023. november 15. – 2023. december 31. Az ebösszeírással kapcsolatos felhívás közzétételre került a sajtóban, a kutyafuttató területeken, valamint megküldésre került több városi intézménynek, állatkórháznak, állatorvosi rendelőknek, állatambulanciáknak, állateledel boltoknak.

Az iroda ellátja a jegyző, mint élelmiszerlánc-felügyeleti szerv *növényvédelmi* feladatait. 2023. november 1–30. közötti időszakban új növényvédelmi tárgyú bejelentés már nem érkezett. Ebben a hatáskörben ugyanakkor az iroda 12 esetben ellenőrizte helyszíni szemle keretében azokat a területeket, ahol korábban megállapításra került, hogy a földhasználó nem tesz eleget védekezési kötelezettségének, valamint 8 esetben hozott határozatot a korábban elrendelt közérdekű védekezések költségeinek megállapításáról.

Az iroda jár el a Polgári Törvénykönyvről szóló 2013. évi V. törvény 5:8. §-a alapján a jegyző hatáskörébe utalt *birtokvédelmi* eljárásokban. 2023. november hónapban 3 új eljárás indult, a folyamatban lévő ügyek közül 5 eljárás zárult határozathozatallal.

Az iroda folytatja le a közösségi együttélés alapvető szabályainak megszegése miatt indított *közigazgatási eljárásokat* a zöldterületen történő közlekedésre, várakozásra vonatkozó eljárások kivételével. 2023. november hónapban a Közterület-felügyelet bejelentése alapján 11 esetben indult eljárás. A folyamatban levő ügyek közül 2023. november hónapban 8 közigazgatási eljárás zárult le határozathozatallal, amelyből 6 esetben került megállapításra a jogsértést elkövető személye, akik közül 5 személynél figyelmeztetés, 1-nél pedig 135.000,- Ft összegű közigazgatási bírság közigazgatási szankció került alkalmazásra.

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2023. november hónapban összesen 100 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz e-mailen és telefonon is érkeznek megkeresések, bejelentések, illetve az ügyfelek személyesen is kérnek tájékoztatást. Ezek számadatai 2023. november hónapban az alábbiak szerint alakultak:

|  |  |  |  |
| --- | --- | --- | --- |
| Hónap | e-mail | telefon | általános információ |
| 2023. november | 223 | 67 | 86 |

Fentieken túl az ügyfélszolgálati ügyintéző 155 esetben segítséget nyújtott állampolgároknak a Gondosóra program kapcsán. 102 esetben tájékoztatást adott a LED-csere program kapcsán érdeklődőknek. Szent Márton-kártya kiadására pedig 2023. november hónapban 44 esetben került sor.

A Hatósági Osztály vezetőjének közvetlen irányítása alatt végzi munkáját a ***védelmi ügyintéző***. Ellátja a védelmi és biztonsági igazgatással kapcsolatos feladatokat. Döntésre előszíti a polgármester hatáskörébe tartozó honvédelmi, polgári védelmi ügyeket, a védelmi és biztonsági igazgatás területi vagy helyi szerve által szerevezett honvédelmi képzésén, felkészítésen, illetve gyakorlaton részt vesz, szervezi az önkormányzati rendezvények biztosítását, megszervezi a Bűnmegelőzési, Közbiztonsági és Közrendvédelmi Bizottság ülését és ellátja az adminisztratív feladatokat. Figyelemmel kíséri az önkormányzat részéről a rendőrségnek és a katasztrófavédelemnek biztosított támogatás felhasználását. Kapcsolatot tart a honvédség, rendvédelmi szervek, a katasztrófavédelmi helyi szervezeteivel és a közterület-felügyelettel, Blaguss Agora Hungary Kft-vel és Volánbusz Zrt-vel.

2023. november 30. napján megtartásra került a Külső Védelmi Terv részleges gyakorlata a MEDOSZ telephelyén, amelyet a Vas Vármegyei Katasztrófavédelmi Igazgatóság polgári védelmi főfelügyelője „megfelelt”-re értékelt.

A Hatósági Osztályhoz tartozó **Közterület-felügyelet** 2023. január 1.–november 30. közötti időszakban végzett tevékenységéről az irodavezető külön beszámolóban tájékoztatja a Tisztelt Közgyűlést.

A **Városüzemeltetés Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a pályázatok támogatási szerződési határidejének ütemezésében, a projektek közbeszerzési munkarészeinek ellenőrzési eljárásaiban.

A közbeszerzéseket érintő jogszabályi változások:

Módosult az EKR fenntartásával és működtetésével kapcsolatos rendelet. A Magyar Közlöny 160. számában (2023. november 13.) megjelent a területfejlesztési miniszter 5/2023. (XI. 13.) TFM rendelete **az elektronikus közbeszerzési rendszer fenntartásával és működtetésével kapcsolatos** **szabályokról** szóló 40/2017. (XII. 27.) MvM rendelet módosításáról. A rendelet újraszabályozza a befizetett rendszerhasználati díjak visszafizetésének, visszaigénylésének szabályait, valamint az EKR üzemeltetőjének az üzemzavar és működési zavar esetén teendő kötelezettségeit.

2023. november 27. napján közzétételre került a Közbeszerzési Hatóság és a Miniszterelnökség a **szerződéstervezeteknek, szerződéses feltételeknek a közbeszerzési eljárás előkészítése körében** történő, megfelelő kidolgozását elősegítő szakmai iránymutatása.

Az iránymutatás elsődleges célja, hogy a kiszámíthatatlan piaci körülmények hatékony kezelése, valamint a nyertes ajánlattevőt terhelő üzleti kockázatok arányosabbá tétele érdekében támogassa a közbeszerzési szerződéses feltételek/a szerződéstervezetek megfelelő kidolgozását. Ennek érdekében az Iránymutatásba beépítésre kerültek a közbeszerzési eljárások ellenőrzését végző szervezetek ellenőrzési tapasztalatai is.

Az előző közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **Szentkirályi bölcsőde építése** | 2023. november 21-én a MÁK közbenső helyszíni ellenőrzést tartott, ahol a projekt közbeszerzési és beszerzési eljárásaival kapcsolatos vizsgálatok során hiányosságot nem tártak fel. |
| 2. | **Villamos Energia beszerzése SZMJV Önkormányzata és a Savaria Kft részére 2024. évre- központosított beszerzés** | A nyertes ajánlattevővel, az MVM Zrt-vel a vállalkozási szerződés aláírása folyamatban van, a KEF oldalán a szerződéses adatok rögzítésre kerültek. |
| 3. | **Közbeszerzési Hatóság szerződésellenőrzési eljárása a SZMJV kerékpárosbarát fejlesztése 1. részajánlati körében** | A Közbeszerzési Döntőbizottság jogorvoslati eljárást indított 2023. október 9. napján a Közbeszerzési Hatóság Elnöke hivatalbóli kezdeményezésére szerződés teljesítése során megvalósult feltételezett jogsértés miatt önkormányzatunk és a Strabag Kft ellen.  Az ügyben az eljárás folyamatban van.  A Közbeszerzési Hatóság 2023. november 27 -én kézhez vett záró jegyzőkönyve szerint további jogsértés gyanúja nem merült fel, az ellenőrzést lezárta. |
| 4. | TOP-6.1.4-16 sz. **"Képtár turisztikai célú felújítása"** | 2023. december 5-én a Magyar Államkincstár záró helyszíni ellenőrzése során a projektek közbeszerzési eljárásainak teljes dokumentációjának ellenőrzése megtörtént. |
| 5. | **Közbeszerzési tanácsadó beszerzése** | 2024. évre történő közbeszerzési tanácsadó beszerzése folyamatban. |

A **Beruházási Iroda** vezetője az alábbi tájékoztatást adja az iroda munkájáról:

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** kivitelezése befejeződött. A telekalakítási engedélyezési eljárás elindítását elvégeztük, folyamatban van, válasz még nem érkezett a földhivataltól.

**Szombathely-Balogunyom településeket összekötő kerékpárút** kivitelezése befejeződött. A forgalomba-helyezési engedély rendelkezésre áll, a záró auditálás befejeződött. A telekalakítási engedélyezési eljárás elindítása megtörtént, zajlik, választ még nem kapott az Önkormányzat.

**TOP-6.1.5-15-SH1-2019-00002 Ferenczy I. utcai fejlesztés:**

A Szent Quirinus utca csapadékvíz elvezetésének vízjogi üzemeltetési engedélyezését megindította az iroda, folyamatban van az eljárás, a kiadott hiánypótlási felhívásban kért dokumentumok beszerzése történik. Az első auditori vélemény az út korai szakaszában lévő használatáról beérkezett, annak értékelése lezárult.

A projekten belül megvalósuló

* Károly Róbert utca burkolat felújításának kivitelezése során a műszaki átadási eljárás befejeződött 2023. november 22-én,
* Szőlős utca burkolat felújításának kivitelezése során a műszaki átadási eljárás befejeződött 2023. november 22-én,
* Kodály Zoltán utca felújításának kivitelezése során a műszaki átadási eljárás befejeződött 2023. november 22-én.

A projekt zárásához szükséges műszaki dokumentumokat készíti össze az iroda.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára” projektben** a kivitelezési munkák elkészültek,a műszaki átadás-átvételi eljárás lezárásra került 2023. október 16-án. Jelenleg az örökségvédelmi engedélyezési eljárás bonyolítását végzi az iroda.

**TOP 7.1.1.-16-H-ERFA-2020-00781 jelű „A gyöngyösszőlősi klubház fejlesztése” projektben** a kivitelezési munkák lezárultak, a rehabilitációs szakértői nyilatkozatot az iroda beszerezte, a projekt zárásához szükséges műszaki dokumentumokat készíti össze az iroda.

**TOP-7.1.1-16-H-ERFA-2020-00782 jelű „Belvárosi közösségi tér fejlesztése” projektben** a vállalkozói központ felújítása befejeződött, a műszaki átadás-átvétel rendben lezajlott, az ezzel kapcsolatos feladatokat befejezte és lezárta az iroda. A projekt zárásához szükséges műszaki dokumentumokat átadta a Vagyongazdálkodási és Városfejlesztési Irodának. A MÁK helyszíni ellenőrzés lebonyolítása megtörtént, az előírt csekély hiányosságok pótlását végezi az iroda.

**RRF 1.1.2-2021 azonosító számú „Bölcsődei nevelés fejlesztése” a Szombathely, Szent István király utca 119. sz. 11725 hrsz-ú ingatlanon:** Eredményes beszerzési eljárást követően a Miniszterelnökség szabálytalansági eljárást kezdeményezett Önkormányzatunkkal szemben. A Közgyűlés november 9-ei ülésén úgy határozott, hogy az eljárástól függetlenül a vállalkozási szerződés a nyertes ajánlatot tevő kivitelezővel kerüljön aláírásra. A Miniszterelnökség 2023. november 10-ei levelében értesítette az Önkormányzatot, hogy az eljárást lezárta, szabálytalanság nem történt. A bölcsőde építésére vonatkozó vállalkozási szerződés a Westunion Kft-vel a 2023. november 13-án aláírásra került, a munkaterület átadás-átvétel 2023. november 15-én megtörtént. A bontási munkák megkezdődtek.

A parkoló kiépítéséhez kapcsolódóan a munkaterület átadás 2023. november 24-én megtörtént. A MÁK helyszíni ellenőrzést tartott, a műszaki dokumentumok megfelelően előkészítésre kerültek, szabálytalanságot nem tapasztaltak.

**1625/2021. (IX.3.) Korm. határozat szerinti 905 millió Ft támogatás**

* A Vásárcsarnok környezetének rekonstrukciója: a forgalomba-helyezési engedélyt 2023. júliusában megkapta az Önkormányzat, a projekt lezárult, garanciális időszakba lépett.
* A Szent István király utcai Gyöngyös-patak hídrekonstrukció: a kivitelezési munkákat a Szkendó Kft. elvégezte. A műszaki átadás-átvételi eljárás lezárult, a végleges forgalomba helyezési engedélyt a hatóság 2023. október 24-ei dátummal kiadásra került. A projekt zárásával kapcsolatos feladatokat végzi az iroda.

**1625/2021. (IX.3.) Korm. határozat szerinti + 300 millió Ft támogatás**

**Zanati kerékpárút fejlesztése projekt:** A kivitelezés befejeződött, a forgalombahelyezési engedélyt a hatóság kiadta, az ingatlan nyilvántartásban történő átvezetéshez szükséges földmérő beszerzését végezi az iroda.

**Villamosenergia** beszerzése: A 2024. évi villamos energia beszerzésre irányuló közbeszerzési eljárás lezárult. A nyertes ajánlattevő MVM Next Energiakereskedelmi ZRt-vel a szerződéskötés megtörtént.

A szombathelyi északi iparterület 4 MWA teljesítménybővítés a Vépi úti alállomás és a 02089/3 hrsz. alatt létesített új kapcsolóállomás között, földkábelen keresztül 6000 m hosszan kerül biztosításra szerződés. A földkábel tervezése és kivitelezése E.ON Zrt. beruházás keretében valósul meg, a munkák várható befejezése az E.ON Zrt. tájékoztatása szerint 2024. március 31.

**Szombathely, Bartók Béla krt. – Gagarin utca – Jókai utca – Jégpince utca kereszteződésben körforgalom kialakítási** munkái befejeződtek, a forgalomba helyezési engedély iránti kérelem benyújtásra került, a hatóság által kiadott hiánypótlási felhívásban foglaltak teljesítését végzi az iroda. A körforgalmi csomópont belső szigetének beültetésére a támogatóval a megállapodás aláírásra került, a beültetés megtörtént, a támogatói táblát megrendelte az iroda és az elhelyezéséről is gondoskodott.

**Szombathely, Markusovszky utca – Sugár út – Horváth Boldizsár krt. – Dr. István Lajos krt. kereszteződésben körforgalom** kivitelezési munkái, a műszaki átadás-átvételi eljárás lezárult, a forgalomba helyezési engedély beszerzése zajlik.

**Szombathely területén új gyalogátkelőhelyek közvilágításainak kiépítése:** A közvilágítás kiépítése elkészült, a műszaki átadás-átvételi eljárás lezárult. A forgalomtechnikai és burkolatépítési munkák folynak, melyeket a Szova Zrt. végez.

Helyszínek:

1. Demeter utcában (a Metro áruház előtti szervizútra, a Repülők útján meglévő gyalogátkelőhely folytatásaként) 1683/4 hrsz;

2. Kassák Lajos utca és Faludi Ferenc utca kereszteződésében Kassák u. 6.-tól a Kassák u. 12. felé, Kassák u. 12.-től a Kassák utca 11. felé.) 3785/4.; 3785/75. hrsz.;

3. Kodály Zoltán utca 1. kereszteződésében (Kodály Zoltán utca 1. és Kodály Zoltán utca 12-14. szám közötti úttestre) 3785/56. hrsz.;

4. Szófia és Maros utca kereszteződésében (Postától a Kámoni húsboltig, illetve a Postától az Írottkő utca felé) 1529/1.; 876. hrsz.;

5. Szent István király utca és Rumi külső út kereszteződésében 11495/2; 11436/2; 11391 hrsz. (befejezés jövő év elején várható).

**Szombathely, Északi iparterület 02089/5 hrsz-ú ingatlan megközelítését biztosító út és közlekedési csomópont kialakítása**: A kivitelezési munkák elvégzésére vonatkozó vállalkozói szerződés előkészítését elvégezte az iroda és 2023. november 13-án aláírásra került. A munkaterület átadás-átvétel megtörtént, a kivitelezés megkezdésének koordinálást, felügyeletét végezi az iroda.

**Fedlapcsere program**: A 184 db csatorna fedél cseréjére kivitelező beszerzését elvégezte az iroda, a szerződés aláírásra került, a kivitelezési munkák 2023. szeptember 15. napja után kezdődtek meg. A kivitelezési munkák folyamatban vannak, azok koordinálását, felügyeletét végezi az iroda.

**Garanciális munkák:**

* A Nádasdy utcában lévő aknák garanciális javítását elvégeztette az iroda, amit koordinált, ellenőrzött is.
* A Szombathely, Szent Imre herceg útja 2. szám (877 hrsz.) előtt található gyalogjárda aszfaltburkolatának garanciális pótlását előírta a kivitelezőnek, a munkák elvégzését előkészítette, leegyeztette. A kivitelező a munkákat elvégezte, azok átvétele ellenőrzése zajlik.
* A Szombathely, Szent Imre herceg útja 1. szám (764/3, 764/4 hrsz.) előtt található buszmegálló térkő burkolatának javítását előírta az iroda a kivitelezőnek, a munkák elvégzését előkészítette, leegyeztette. A garanciális javítások készre jelentése Strabag részéről megtörtént, azok átvételét, ellenőrzését végzi az iroda.
* A Városligeti bölcsődében tapasztalt EBI által felvetett hiányosságokat a kivitelező Inter-Alp Kft. javította, melyet ellenőriztünk, átvettünk.
* Az Új Egészségügyi Központ kivitelezéséhez kapcsolódó garanciális idő 2023. november 30-án lejárt. A felmerülő hibákat a kivitelező folyamatosan kijavította, melyet az iroda felügyelt, ellenőrzött. A homlokzati repedések javításával kapcsolatosan, amennyiben a későbbiekben ismét megjelennek repedési hibák, azokra vonatkozóan a kivitelezőnek a javítási kötelezettsége továbbra fennáll.
* Az oladi Simon István utca 2-6. sz. VMSZC épület energetikai felújítása kapcsán az 1. éves garanciális bejárásra 2023. november 28-án került sor, a megállapított hiányosságok javítását intézi az iroda.
* A Sportliget aktuális garanciális bejárása megtörtént, a mászófal szabályossá tétele érdekében az elvégzendő feladatok meghatározására, a szabályossági nyilatkozat kiadására a Szamei Kft. kapott megbízást.
* Schrammel Imre életművének méltó elhelyezése Szombathelyen c. projektben a garanciális bejárás 2023. november 24-én megtörtént, a meglévő hibák javítására a kivitelezőt felhívta az iroda, melyet a kivitelező megkezdett.

**Tervezések:**

* Szombathely II. ütem Gyöngyös-patak 1. részgyűjtőre (Joskar-Ola lakótelep – vasút – Szent Gellért utca – Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, az engedélyezési eljárás folyamatban van. A tervek benyújtása még nem történt meg, tulajdonosi hozzájárulásokat várja az iroda, a megkeresések a nyilatkozatmintákkal kipostázásra kerültek.
* Szombathely III. ütem Gyöngyös-patak 2. részgyűjtőre (Szent Gellért utca – Gyöngyös-patak – Szentgotthárdi vasútvonal - Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, a vízjogi engedélye rendelkezésre áll.
* Szombathely, Akacs Mihály utca 2873 és 3054 hrsz. (Szűrcsapó utca és Forró utca közötti szakasz) burkolat felújítására, valamint a meglévő csapadékvíz csatorna állapotfelmérésére és szükség szerinti cseréjére, új csapadékvíz csatorna építésére vonatkozó teljes körű engedélyezési és kiviteli tervek elkészítésére a tervező beszerzésre került, a tervezési szerződés megkötésre került, a tervezés zajlik.
* Szombathely, Csaba utca (Tátika utca ás a Vásártér közötti szakasz 850 m útburkolat és kerékpárút) felújítására vonatkozó engedélyes és kiviteli tervek elkészítésére a tervező beszerzésre került, a tervezési szerződés aláírásra került. Az engedélyes tervek elkészültek, a tervbemutatóra 2023. 12. 04-én került sor.
* Szombathelyi körutak (Bartók Béla, Dr. István Lajos, Horváth Boldizsár és Bocskai István körutak a Hazatius F. utcai kereszteződéstől a Semmelweis I. utcai kereszteződésig) felújítására vonatkozó kiviteli tervek elkészítésére a tervező beszerzésre került, a tervezési szerződés aláírásra került. A tervek készítése folyamatban van.
* Szombathely, Hajdú utca 9207 hrsz. - a Szalónak utcai csomópont és a Hajdú u. 27. szám közötti szakasz – burkolat felújítására teljes pályaszerkezet cserével, valamint új csapadékvíz elvezetés megoldására vonatkozó teljes körű engedélyezési és kiviteli terv elkészítésére a tervező beszerzésre került, a tervezési szerződés megkötésre került, a tervezés zajlik.
* Szombathely, Brenner Tóbiás körút - Nárai utca és Kálvária utca közötti szakasz - útburkolatának állapotára vonatkozó műszaki állásfoglalás, szakvélemény összeállítására és költségvetés készítésére vonatkozóan az ajánlattételi felhívás kiküldésre került.
* Szombathely Megyei Jogú Város Önkormányzata és az Innovációs és Technológiai Minisztérium között létrejött, az FPPF/576-3/2019-ITM\_SZERZ iktatószámú az „Elektromos vagy plug-in hybrid gépjárművek beszerzése”” tárgyban létrejött Támogatói Okirathoz benyújtott záró szakmai beszámoló és záró pénzügyi elszámoláshoz kapcsolódó monitoring jelentés elfogadásra került.
* TOP PLUSZ Fenntartható városfejlesztés c. projektekhez az iroda folyamatosan szolgáltatja az adatokat és állítja össze a pályázathoz szükséges műszaki dokumentumokat.
* Just Nature projektben a tervező beszerzését végzi.

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével, zajvédelemmel, környezetvédelemmel, lakossági bejelentésekkel kapcsolatos feladatokat.

Fentiek alapján *2023. november 15. és 2023. november 29.* napja közti időszakban az ***iktatott ügyek száma 428 db***, amelyből

* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek

bontása, útcsatlakozások kialakítása, rendezvények) 127 db,

* úthiba 28 db,
* behajtási engedély 7 db,
* telephely igazolások 7 db,
* köztemetők üzemeltetése és fenntartása 5 db,
* csapadékvíz-elvezetés 1 db,
* helyi közösségi közlekedés 3 db,
* a köztisztaság 48 db,
* kéményseprő ipari közszolgáltatás 1 db,
* az e-közműegyeztetéssel, a nem közművel összegyűjtött háztartási

szennyvíz begyűjtéséről és ártalommentes elhelyezése 0 db,

* közvilágítás 14 db,
* egyéb 8 db,
* víziközmű 10 db,
* zöldterület 13 db,

**összesen: 272 db.**

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

*2023. november 15. és 2023. november 29.* napja közti időszakban az iktatott hatósági ügyek szám **156 db**, amelyből

* fakivágás 13 db,
* közterület-használat 117 db,
* vízgazdálkodás 3 db,
* környezetvédelem (zajvédelem és egyéb) 20 db,
* hulladékgazdálkodás 3 db.

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A Rumi Rajki István utca és a Szent Imre herceg utca burkolat felújítási munkálatai befejeződtek.

A Szófia utca – Maros utca kereszteződésében, a Kodály Zoltán utcában, valamint a Kassák utca – Faludi Ferenc utca kereszteződésében az új gyalogátkelőhelyek kiépültek. A Deák Ferenc utca 76. számú tömbbelső teljes pályaszerkezetű felújítási munkálatai folyamatban vannak.

Az őszi-téli időszakban a lehullott falevelek takarítását a SZOVA NZrt., valamint a Szompark Kft. folyamatosan végzi.

A „Vigyázzunk Együtt Szombathelyre” program keretén belül folyamatosan zajlanak az egyéni választókerületi képviselők önkéntes szemétszedési akciói, továbbá a civil szervezetek is megkezdték az általuk örökbefogadott parkokban az őszi takarítási munkálatokat.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., SZOMHULL NKft. Vasi Flóra Kft., Szkendó Kft.).

A Szombathelyi Parkfenntartási Kft. a város területén ütemterv szerint folyamatosan végzi a lombhúzást. A Szombathelyi Parkfenntartási Kft. a parkfenntartási feladatokat, mint parkok takarítását, balesetveszélyes fák kivágását, virágágyások ápolását folyamatosan végzi. A kétnyári virágágyak beültetése befejeződött, az új évelő ágyak kialakítása még 2 helyszínen van hátra. 2023. évi őszi fapótlási munkák megkezdődtek.

A fametszési igényeket a Szompark Kft. a lakosság részéről összegyűjtötte, a metszési terv kidolgozása folyamatban van.

A 2023. őszén a regisztrált lakosok körében az igényelt fák kiosztása sikeresen megtörtént.

A Muskátli utcában kihelyezendő fix trafibox kültéri kabinet megérkezett, a szükséges villamos energiaellátás terveztetése, engedélyeztetése, kivitelezése folyamatban van.

A 2023. évi LI. törvénymódosítás szerint a talajvízkutak engedélyezésével kapcsolatosan 2024. január 1-től azon kutak bejelentése kötelező a Katasztrófavédelem Vízügyi Hatóságához, amelyek a vízkészletvédelmi országtérkép szerint kockázatos területen találhatók. A vízkészletvédelmi országtérkép 2023. szeptember 1. napján elkészült, ennek megfelelően a lakossági tájékoztatás folyamatosan történik.

A SZOVA NZrt. november 15-től a téli készenlétet elrendelte, amennyiben szükséges a következő időszakban a síkosságmentesítést és a hóeltakarítást elvégzi.

A redmine rendszeren keresztül, a „Szépítsük Együtt Szombathely” menüpontból, az [info@szombathely.hu](mailto:info@szombathely.hu), a [katyu@szombathely.hu](mailto:katyu@szombathely.hu), a [koztisztasag@szombathely.hu](mailto:koztisztasag@szombathely.hu) e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi. Az útburkolati jelek felfestése ütemterv szerint zajlik.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatosan történik.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Felügyelte a folyamatban lévő fejlesztéseket és elvégezte a szükséges teszteléseket.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

Az iroda tevékenységének keretét adó 2023. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2022. decemberi ülésén fogadta el. A beszámolási időszakban a jóváhagyott tervnek megfelelően bonyolította le az iroda az ellenőrzéseket.

A 2023. évre tervezett ellenőrzések – a jelenleg folyamatban lévő vizsgálat kivételével – lefolytatásra kerültek.

A vizsgálatok tapasztalatairól az iroda a vonatkozó jogszabályban foglaltaknak megfelelően éves ellenőrzési jelentésben számol be a Tisztelt Közgyűlésnek a tárgyévet követően, legkésőbb a zárszámadási rendelet elfogadásáig.

A december hónapban folyamatban lévő ellenőrzés:

* Szombathely Megyei Jogú Város Polgármesteri Hivatalában a vagyonkezelés szabályszerűségének (leltározás, selejtezés, tárgyi eszközök nyilvántartása) vizsgálata.

Az ellenőrzés várhatóan december végén fejeződik be.

2023. novemberében megkezdődött a felkészülés a következő évi feladatokra is. Lefolytatta az iroda a kockázatelemzést, amely alapján kidolgozta a 2024. évi önkormányzati és fenntartói ellenőrzési tervet, amelyet a 2023. decemberi közgyűlésen mutat be a képviselőtestületnek.

A **Gondnoksági Iroda** vezetője az alábbi tájékoztatást adta az iroda tevékenységéről, amely az elmúlt Közgyűlés óta a

Polgármesteri Hivatal technikai működtetése mellett az alábbi főbb feladatokat végezte el:

* 2023. november 24-én Polgármester úr megnyitotta az Adventi vásárt, a munkálatok több hónapos előkészítést igényeltek, és folyamatos felügyeletet kell biztosítani a rendezvény sikeres lebonyolítása érdekében, melyben az iroda jelentős szerepet lát el.
* Parkolóbérlés és a vendéglakás gondnoki feladatainak ellátására szóló szerződések megkötése.
* LED szállítás intézése.
* Utolsó negyedéves tisztítószer beszerzés lebonyolítása.

Kérem a Tisztelt Közgyűlést tájékoztatóm elfogadására.

**Szombathely, 2023. december „ ”**

**/: Dr. Károlyi Ákos :/**

**HATÁROZATI JAVASLAT**

**….…/2023. (XII. 14.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal